31985R1672
L 160/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1672/85 НА КОМИСИЯТА
от 19 юни 1985 година
за определяне на подробни правила относно помощта за изкарване на лятна паша на овце, кози и говеда в Гърция
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 764/85 на Съвета от 12 март 1985 г. относно въвеждане на помощ за изкарване на лятна паша на овце, кози и говеда в Гърция (1), и по-специално член 2 от него,
като има предвид, че за да се гарантира, че е ефективна и икономична, помощта за изкарването на лятна паша може да се отпуска, само ако бъдат спазени някои минимални изисквания относно броя на транспортираните животни и изминатото разстояние между пасищата; като има предвид, че обаче не е подходящо да се определя минимално разстояние в случай на морски транспорт предвид високите разходи за този вид транспорт;
като има предвид, че помощта за изкарване на лятна паша не може да бъде правилно контролирана без установяване и осигуряване на прозрачност на заявленията за помощ, представени от животновъдите и други документи в тяхна подкрепа;
като има предвид, че за да се улесни декларацията за годишни разходи, която трябва да се представя от Гърция съгласно Регламент (ЕИО) № 1723/72 на Комисията от 26 юли 1972 г. относно приключването на сметки на Европейския фонд за ориентиране и гарантиране на земеделието, секция „Гарантиране“ (2), някои елементи трябва да присъстват в тези декларации от началото на разноските на ниво национална администрация;
като има предвид, че мерките, посочени в настоящия регламент, са в съответствие със становището на Управителния комитет по овцете и козите и Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
1. Помощ по смисъла на Регламент (ЕИО) № 764/85 може да бъде отпусната само за превоза на не по-малко от осем единици добитък овце, кози и/или говеда. Дефиницията за единица добитък е тази, посочена в член 7, параграф 1 от Директива 75/268/ЕИО на Съвета от 28 април 1975 г. за планинско животновъдство и животновъдството в някои необлагодетелстваните региони (3).
2. При превоз изключително с камион и/или железопътен превоз минималното разстояние за изминаване е 50 километра.
Член 2
1. Гърция приема необходимите мерки за гарантиране на ефективен мониторинг за усвояване на помощта за изкарване на лятна паша. Мониторингът включва поне следните документи:
-
фактура за транспорта или фактури, показващи транспортното средство, броя и вида транспортирани животни, изминатото разстояние и стойността на транспорта,
-
два сертификата, посочващи броя транспортирани животни, единият издаден от местните органи на товарния пункт и другият - от местните органи на крайния пункт,
-
декларация от животновъда, съдържаща подробни данни за броя животни в неговите стада, метода му на животновъдство, броя транспортирани животни, използваните транспортни средства, изминатото разстояние и пунктовете на товарене и разтоварване.
2. Помощ за изкарване на лятна паша се отпуска за едно преместване от зимните пасища към летните или обратно. Тя се изплаща на животновъдите, след като са подали заявление по отношение на следващото преместване. Животновъдите, чиито стада са били намалени в периода между две заявления, губят по отношение на първото заявление правото на помощ за транспорт за количеството добитък, с който стадата им са били намалени.
Не се губи обаче правото на помощ:
-
когато животновъдът прехвърля стопанството си на своя наследник до трета степен на родство,
-
при непреодолима сила и по-специално в случай на заразни болести, изискващи задължително клане на всички или част от стадата на стопанина.
3. Документите, посочени в параграф 1, съставляват част от всяко заявление за помощ.
Член 3
Информация, посочваща за всеки „номос“ броя заявления, по които са изплатени помощи, общата им сума и въпросната година, се представя в декларациите за разноски съгласно Регламент (ЕИО) № 1723/72.
Същевременно Гърция изпраща на Комисията, приложени към тези декларации, данни за текущите планирани такси за превоз на добитък с камион, с железопътен транспорт и по море.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юни 1985 година.